**Az év pedagógusa (óvoda)**

**Fülöp Krisztina**

**Fülöp Krisztina** intézményünk, a Szent László Katolikus Gimnázium, Technikum, Két Tanítási Nyelvű Általános Iskola, Kollégium, Óvoda és Bölcsőde óvodapedagógusa.

2009-ben végzett a Debreceni Egyetem Hajdúböszörményi Pedagógiai Karán, óvodapedagógus szakon.

Krisztina 2019 februárjától tagja nevelőtestületünknek.

Fontos számára az önképzés, pedagógus pályáján rendszeresen részt vesz továbbképzéseken. Az Oktatási Hivatal 2021-ben szervezett „DiabMentor” szakmai továbbképzésének elvégzése óta kollégánk nagy mértékben hozzájárul a gyermekek egészségmegőrzéséhez, biztonságához.

2023-ban sikeres Pedagógus II. minősítésen vett részt.

Az óvodai, intézményi és városi programok, események, rendezvények aktív résztvevője. Az óvodai ünnepségek során gitár játékával segíti a színvonalas műsorok megvalósítását. Gyermekszeretete, kisugárzása vonzza az óvodás korú gyermekeket. Szakmódszertani tudásával minden nap bevonja a rábízott gyermekeket a játékos tevékenységekbe.

Krisztina számára a fenntarthatóságra nevelés nagyon fontos feladat, célkitűzés, ennek érdekében új projektek szervezését, lebonyolítását is vállalja az óvodában. Ezekben az óvodás gyermekek több héten keresztül tevékenyen vesznek részt, rácsodálkoznak a szűkebb, tágabb környezetünk szépségeire, közben ismereteik, tudásuk játékosan bővül, mélyül.

A Kisvárdai MISTRAL Ifjúsági és Szabadidő Egyesület keretein belül kisiskolás és óvodás mazsorett és művészi torna csoportot vezet intézményünkben. Csoportjai már bemutatkoztak intézményi és városi rendezvényeken is.

Kedvelt szabadidős tevékenysége az arcfestés, munkái tetszetősek.

A Kisvárdai Római Katolikus Egyházközség egyik meghatározó tagja.

Óvodai munkaközösségünkben és lakóhelyén a közösségért végzett színvonalas munkája elismeréséül javasoljuk Az év óvodapedagógusa elismerésre.